  Майя Бывальцева Следж-хоккеен шудонъя «Удмуртия» клубысь Дмитрий Галкин но Владимир Рычков Россилэн сборноеныз Чехие дуннелэн чемпионатаз мынӥзы. Ӵошатсконъёс Острава карын 19-26 инвожое ортчозы. Со сярысь Россиысь паралимпи комитетлэн пресс-службаез ивортӥз. Медальёс понна дуннеысь тямыс кужмоосыз командаос нюръяськозы. Россиысь следж-хоккеистъёс В группаын куинь пумиськон ортчытозы: 19-тӥ инвожое Словакилэн командаеныз, 20-тӥ инвожое – Италилэн но 22-тӥ инвожое – Норвегилэн. А группаын США-лэн, Канадалэн, Лымшор Кореялэн но Чехилэн. Россилэн сборнояз «Удмуртия» клубын кыдам эшшо куинь спортсменъёс шедизы: Андрей Касаткин, Иван Кузнецов но Евгений Петров. Али соос Москва улосвылысь «Феникс» клуб понна шудо Группаосын шудонъёс 19-22 инвожое ортчозы, собере А группаысь устоосыз командаос полуфиналэ потозы, нош куинетӥ но ньылетӥ инты басьтэм сборнойёс В группаысь кык кужмо командаосын полуфиналэ потон понна нюръяськозы. Полуфиналъёс 25-тӥ инвожое ортчозы, вормисьёс но призёръёс 26-тӥ инвожое тодмо луозы. Чехиын дуннелэн чемпионатэз 2022-тӥ арын Пекинын XIII Паралимпи тол шудонъёсы быръён ӵошатскон луоз. Дуннелэн первенствояз вить кужмоосыз пӧлы шедён Паралимпиадае пыриськыны квота сётоз. Россилэн командаез дуннелэн чемпионатаз пыриськыны луонлык басьтӥз, 2019-тӥ арын шуркынмонэ В группаын дуннелэн чемпионатаз вормыса. Кунысьтымы спортсменъёс вань вить пумиськонъёсын вормизы. Иван Кузнецов чемпионатын устоез защитник луиз, нош командалэн капитанэз Дмитрий Лисов – тужгес пайдалыко шудӥсь.  2014-тӥ арын Сочиын XI Паралимпи шудонъёсын Россилэн сборноез азвесь медальёс утӥз. 2015-тӥ арын США-ын дуннелэн чемпионатаз куинетӥ инты басьтӥз, нош 2016-тӥ арын Швециын Европалэн чемпионатаз вормиз Тегъёс: Спорт Следж-хоккей Удмуртия Россия  